**Spre infinit**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În miezul unui măr necopt,

Suspină gândul unui șarpe

Şi-a răsturnat bătrânul opt,

Ecoul trist al unei harpe.

Pe mâini se răsucesc lumini,

Din bezna primelor cuvinte

Şi ne întoarcem din genuni

Cu nimbul strălucind pe frunte.

Uităm apoi de ce-am venit

Şi rătăcim pe căi deşarte,

Purtând un dor de infinit

Într-o tăcere fără moarte.

Când spre Nimic ne îndreptăm,

Privim spre clipa cea adâncă,

Nu-i vreme să mai reflectăm

La visele săpate-n stâncă.

Un pumn de dor atât avem,

Când după noi poarta se-nchide,

Zâmbesc silabele-n poem

Şi unu nu se mai divide...